Umumiy oʻrta taʼlim muassasasining metodik kengashi toʻgʻrisidagi namunaviy nizomni tasdiqlash haqida
(order, 2021-12-28)

Oʻzbekiston Respublikasining “Taʼlim toʻgʻrisida”gi Qonuniga muvofiq buyuraman: 1. Umumiy oʻrta taʼlim muassasasining metodik kengashi toʻgʻrisidagi namunaviy nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasining “Taʼlim toʻgʻrisida”gi Qonuniga muvofiq, umumiy oʻrta taʼlim muassasasi (bundan buyon matnda umumtaʼlim muassasasi deb yuritiladi) metodik kengashining maqsadi, asosiy vazifalari va uning faoliyatini tashkil qilish tartibini belgilaydi. 1. Metodik kengash umumtaʼlim muassasasining taʼlim, metodik va innovatsion faoliyatini taʼminlash yuzasidan metodik xizmatni amalga oshiradigan jamoaviy organ hisoblanadi. Metodik kengashning faoliyati jamoatchilik asosida tashkil etiladi. Mazkur Nizom talablari barcha umumtaʼlim muassasalariga nisbatan tatbiq etiladi. 2. Metodik kengash pedagogik jamoaning innovatsiya, tajriba-sinov, taʼlim-tarbiya jarayonlarini rivojlantirishda uslubiy birlashmalarning ishini muvofiqlashtiradi. 3. Metodik kengash oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlariga, ushbu Nizomga, boshqa normativ-huquqiy hujjatlarga, shuningdek umumtaʼlim muassasasining ustaviga amal qiladi. 4. Metodik kengashning maqsadi umumtaʼlim muassasasi oʻqituvchilarining malakasini oshirish, ularning kasbiy kompetensiyalarini rivojlantirish, kasbiy mahoratini oʻstirish hamda metodik ishlarga tez moslashuvchanligini taʼminlashdan iborat. 5. Metodik kengashning asosiy vazifalari quyidagilardan iborat: umumtaʼlim muassasasida taʼlim-tarbiya sifatini oshirish uchun zarur boʻlgan metodik faoliyatni muvofiqlashtirish, pedagog xodimlarning faoliyati samaradorligini oshirish; umumtaʼlim muassasasining oʻquv dasturi, oʻquv rejasi va uning rivojlantirish dasturlarini birlamchi ekspertizadan oʻtkazish hamda tasdiqlash uchun umumtaʼlim muassasasining pedagogik kengashiga tavsiya etish; umumtaʼlim muassasasi oʻqituvchilariga zamonaviy pedagogik texnologiyalarni, taʼlim metodlari, shakli va vositalarini izlab topishga koʻmaklashish, dars jarayonida qoʻllashga sharoit yaratish, ilgʻor ish tajribalarini ommalashtirish va taʼlim jarayonida yutuqlarga erishayotgan pedagogik xodimlar faoliyatini qoʻllab-quvvatlash boʻyicha tavsiyalar berish; oʻquvchilar bilimi, koʻnikma va malakalarining davlat taʼlim standartiga mosligini oʻrganish, tahlil qilish, monitoring qilish va natijalariga koʻra aniqlangan boʻshliqlarni toʻldirish boʻyicha metodik tavsiyalar ishlab chiqish; oʻquv yili yakunida oʻquvchilarni keyingi sinfga koʻchirish yoki sinfda qoldirish masalasini koʻrib chiqish; pedagog xodimlarning oxirgi uch yildagi ish natijalarini tahlil qilib borish, aniqlangan kamchiliklarni bartaraf etish yuzasidan tavsiyalar berish, pedagog xodimlar va uslubiy birlashma rahbarlariga metodik ishlarni samarali tashkil etish boʻyicha asosiy vazifalarni belgilab berish; pedagog xodimning innovatsion faoliyatini tashkil qilish, ularning ijodiy izlanishlari uchun seminarlar, trening mashgʻulotlari, pedagogik texnologiyalar boʻyicha taqdimotlar hamda ochiq darslar tashkil etish; umumtaʼlim muassasasi pedagog xodimlarining malaka oshirishlarini tashkil etish; pedagog xodimlarning malaka oshirish kursidan keyingi faoliyatlarini tahlil qilish, ularning malaka oshirish kursi davomida olgan bilimlari asosida oʻquv seminarlar tashkil etish, ularning ish rejasi asosida ijodiy hisobotlarini eshitish; fanlar boʻyicha sinfdan tashqari (fakultativ, toʻgarak) ishlarni muvofiqlashtirish; fan olimpiadalari va tanlovlarning maktab bosqichlarini oʻtkazish hamda ularning samarali tashkil etilishini nazorat qilish; pedagogik jamoaning taʼlim-tarbiya jarayonini rivojlantirishga va amaliyotda qoʻllashga yoʻnaltirilgan tajriba-sinov, ilmiy-tadqiqot, innovatsion, ijodiy faoliyatiga oid tashabbuslarini qoʻllab-quvvatlash va ularni ragʻbatlantirish choralarini koʻrish; pedagogik xodimlarni ilmiy, metodik, didaktik materiallar, oʻquv dasturlari bilan taʼminlash; ilgʻor pedagogik va axborot-kommunikatsion texnologiyalar asosida dars oʻtishning yangi metodlarini sinovdan oʻtkazish; taʼlim sohasida tajriba almashish maqsadida boshqa taʼlim muassasalari bilan hamkorlik qilish; uslubiy birlashmalar hisobotini eshitish, muhokama qilish va ular faoliyatini takomillashtirish boʻyicha tavsiyalar berish; taʼlim mazmunini rivojlantirishga oid masalalarni hal qilish, innovatsion dasturlar tuzish, diagnostik tahlil oʻtkazish, yangi pedagogik texnologiyalarni ishlab chiqish uchun vaqtinchalik ijodiy guruhlar faoliyatini tashkil etish; pedagog xodimlar tomonidan ishlab chiqilgan oʻquv-metodik qoʻllanmalar va didaktik materiallarni muhokamadan oʻtkazish. 6. Metodik kengash tarkibi umumtaʼlim muassasasi direktorining buyrugʻi bilan shakllantiriladi. 7. Metodik kengash umumtaʼlim muassasasining pedagogik kengashiga boʻysunadi va oʻz faoliyatini pedagogik kengash qarorlarini bajarishga yoʻnaltiradi. 8. Metodik kengash aʼzoligiga umumtaʼlim muassasasi direktorining oʻrinbosarlari, uslubiy birlashmalar rahbarlari, oliy, birinchi va ikkinchi toifali oʻqituvchilar kiritiladi. Metodik kengash umumtaʼlim muassasasi pedagog xodimlari soni va oʻquvchilar kontingentidan kelib chiqib 5 — 15 kishidan iborat tarkibda shakllantiriladi. 9. Metodik kengash raisi umumtaʼlim muassasasi direktorining oʻquv ishlari boʻyicha oʻrinbosari hisoblanadi. Metodik kengash kotibi oʻqituvchilar orasidan tayinlanadi. 10. Metodik kengashning faoliyati umumtaʼlim muassasasi direktori tomonidan nazorat qilinadi. 11. Metodik kengash faoliyati yillik ish reja asosida tashkil etiladi. Ish reja metodik kengash yigʻilishida koʻrib chiqiladi va umumtaʼlim muassasasi pedagogik kengashining qaroriga asosan umumtaʼlim muassasasi direktori tomonidan tasdiqlanadi. 12. Metodik kengash yigʻilishi har chorakda kamida ikki marta oʻtkaziladi. Metodik kengash bayonnomasi kengash kotibi tomonidan yuritiladi. Bayonnoma metodik kengash raisi, kengash aʼzolari va kotibi tomonidan imzolanadi. Bayonnomalarning raqami, sanasi va yigʻilishda koʻrilgan masalalar toʻgʻrisidagi maʼlumotlar metodik kengash bayonnomalarini qayd etish daftariga yozib boriladi. Bayonnomalarni qayd etish daftari raqamlanadi, ip oʻtkazib tikiladi hamda umumtaʼlim muassasasi direktori tomonidan imzolanib muhrlanadi. Metodik kengashda oʻquv, maʼnaviy-maʼrifiy, xoʻjalik va boshqa yoʻnalishlarga oid masalalar muhokama qilingan taqdirda, mazkur yoʻnalish uchun masʼul boʻlgan shaxs muhokama jarayoniga jalb etiladi. 13. Metodik kengash quyidagi huquqlarga ega: umumtaʼlim muassasasining oʻquv jarayonini takomillashtirishda ishtirok etish; pedagog xodimlarning ilgʻor ish tajribalarini ommalashtirish va amaliyotga joriy etishga oid masalalarni koʻrib chiqish; oʻquv yili yakunida oʻquvchilarni keyingi sinfga koʻchirish yoki sinfda qoldirish masalalari boʻyicha maktab pedagogika kengashiga tavsiyalar berish; umumtaʼlim muassasasi rahbariyatiga oʻquv, maʼnaviy-maʼrifiy, ilmiy-metodik va tajriba-sinov ishlarida faol ishtirok etgan pedagog xodimlarni moddiy ragʻbatlantirish toʻgʻrisida taklif kiritish; pedagog xodimning malaka toifasini oshirish boʻyicha taklif berish; pedagog xodimlarga malaka oshirish shakllari boʻyicha tavsiyalar berish; fan olimpiadalari, tanlovlar va turli musobaqalarda qatnashish uchun oʻqituvchilar va oʻquvchilar nomzodini tavsiya etish; umumtaʼlim muassasasi faoliyatiga oid ijtimoiy soʻrovnoma oʻtkazish, uning natijalaridan kelib chiqib oʻquv jarayonini takomillashtirish boʻyicha choralar koʻrish. 14. Metodik kengash quyidagilarga majbur: har chorakda faoliyati yuzasidan umumtaʼlim muassasasining pedagogik kengashiga hisobot topshirish; taʼlim-tarbiya sifatini yanada yaxshilash boʻyicha takliflar tayyorlash va pedagogik kengashga taqdim etish; oʻquv rejasini ishlashda ishtirok etish; yangi axborot-kommunikatsion texnologiyalarni joriy etish boʻyicha pedagogik izlanishlar olib borish; iqtidorli oʻquvchilar bilan alohida reja asosida ishlashni tashkil etish; pedagog xodimlarga umumiy oʻrta taʼlimga oid normativ-huquqiy va metodik hujjatlar yuzasidan tushuntirish va koʻrsatmalar berish. 15. Metodik kengashda uning faoliyatiga oid quyidagi hujjatlar boʻlishi lozim: umumtaʼlim muassasasi direktorining metodik kengash toʻgʻrisidagi nizom va uning tarkibini tasdiqlash toʻgʻrisidagi buyrugʻi; metodik kengashning tasdiqlangan ish rejasi; umumtaʼlim muassasasining pedagog xodimlari va ularning metodik ishlari haqida maʼlumotlar yigʻmajildi; pedagog xodimlar tomonidan tashkil etiladigan ochiq dars mashgʻulotlari va tarbiyaviy soatlar jadvallari; fan olimpiadalari, tanlovlar va musobaqalarni oʻtkazish reja-jadvali; uslubiy birlashmalarning hisobotlari; yigʻilish bayonnomalari; metodik kengashda muhokama qilingan masalalar yuzasidan tahliliy materiallar. 16. Metodik kengash hujjatlarining saqlanishiga metodik kengash raisi va kotibi javobgar hisoblanadi. Metodik kengash hujjatlari kengashda uch yil mobaynida saqlanadi hamda tegishli arxivga topshiriladi. 17. Mazkur Nizom talablari buzilishida aybdor boʻlgan shaxslar qonun hujjatlariga muvofiq javobgar boʻladi.